Lietuvos Respublikos Vyriausybė

nutarimas

DĖL VALSTYBĖS NEKILNOJAMOJO TURTO PERDAVIMO VILNIAUS MIESTO SAVIVALDYBĖS NUOSAVYBĖN

2025 m. sausio 29 d. Nr. 42

Vilnius

Vadovaudamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 2 punktu ir 20 straipsnio 1 dalies 5 punktu, Lietuvos Respublikos vietos savivaldos įstatymo 6 straipsnio 30 punktu, įgyvendindama Valstybės turto perdavimo patikėjimo teise ir savivaldybių nuosavybėn tvarkos aprašą, patvirtintą Lietuvos Respublikos Vyriausybės 2001 m. sausio 5 d. nutarimu Nr. 16 „Dėl valstybės turto perdavimo patikėjimo teise ir savivaldybių nuosavybėn“, ir atsižvelgdama į Vilniaus miesto savivaldybės tarybos 2024 m. vasario 28 d. sprendimą Nr. 1-409 „Dėl sutikimo perimti Vilniaus miesto savivaldybės nuosavybėn šilumos tinklus“, Lietuvos Respublikos Vyriausybė nutaria:

1. Perduoti Vilniaus miesto savivaldybės nuosavybėn savarankiškajai savivaldybės funkcijai įgyvendinti valstybei nuosavybės teise priklausantį ir šiuo metu viešosios įstaigos Vilniaus technologijų ir inžinerijos mokymo centro patikėjimo teise pagal valstybės turto patikėjimo sutartį valdomą nekilnojamąjį turtą – Šilumos tiekimo vamzdyną (unikalus numeris – 4400-0281-0676, ilgis – 128,4 metro, be likutinės vertės), esantį Parko g. 69, Vilniuje.

2. Įgalioti viešąją įstaigą Vilniaus technologijų ir inžinerijos mokymo centrą pasirašyti šio nutarimo 1 punkte nurodyto valstybės turto perdavimo–priėmimo aktą.

Ministras Pirmininkas	Gintautas Paluckas

Švietimo, mokslo ir sporto ministrė	Raminta Popovienė